Carrin Patman

Carrin Foreman Patman (f. 20. apríl 1956) er bandarískur lögmaður sem var sendiherra Bandaríkjanna á Íslandi frá 2022 til 2025. Hún var áður forstjóri Houston Metro frá 2016 til 2022.

 Menntun 
Patman útskrifaðist með BA-gráðu frá Duke-háskóla og með JD-gráðu frá lagadeild Texas-háskóla árið 1982.

 Starfsferill 
Patman hefur unnið ýmis störf á borgaralegum vettvangi, meðal annars sem fulltrúi hjá deild International Women's Forum í Houston, í framkvæmdastjórn viðskiptaráðsins Greater Houston Partnership og í samgönguráði Houston-Galveston-stórborgarsvæðisins. Patman var stofnmeðlimur samtakanna Center for Women in Law og meðlimur í framkvæmdastjórn Girls, Inc. of Greater Houston og Sheltering Arms Senior Services.

Patman er meðeigandi á lögmannsstofunni Bracewell LLP, þar sem hún sérhæfir sig í hópmálsóknum, viðskiptalögum, samkeppnisrétti, umhverfisspjöllum og fylgni með reglugerðum. Hún sat í framkvæmdastjórn neðanjarðarlestarfélagsins Houston Metro frá 2010 til 2022 og var skipuð forstjóri þess af Sylvester Turner borgarstjóra árið 2016. Patman var mikilvægur styrktaraðili í forsetaframboði Hillary Clinton árið 2016 og Joe Biden árið 2020.

Sendiherra á Íslandi
Þann 11. febrúar 2022 tilnefndi Joe Biden forseti Patman í embætti sendiherra Bandaríkjanna á Íslandi. Utanríkismálanefnd öldungadeildar Bandaríkjaþings tók tilnefningu hennar til umfjöllunar 28. júlí 2022. Öldungadeildin staðfesti tilnefningu hennar með munnlegri atkvæðagreiðslu þann 7. ágúst 2022. Patman afhenti Guðna Th. Jóhannessyni forseta trúnaðarbréf sitt þann 6. október 2022.

 Einkahagir 
Faðir Patmans, Bill Patman, var þingmaður á öldungadeild ríkisþings Texas og á fulltrúadeild Bandaríkjaþings. Föðurafi hennar, Wright Patman, var einnig fulltrúadeildarþingmaður og móðurafi hennar, Fred Mauritz, var þingmaður á öldungadeild ríkisþings Texas.

Árið 1997 giftist Carrin Patman James V. Derrick Jr., fyrrum varaforstjóra og aðallögfræðingi hjá Enron.

Tilvísanir

Flokkur:Bandarískir lögfræðingar
Flokkur:Sendiherrar Bandaríkjanna á Íslandi